পি.এম.না উত্তর প্রদেশকী মহোবাদগী উজ্বলা ২.০ হৌদোকখ্রে

প্রধান মন্ত্রী, শ্রী নরেন্দ্র মোদীনা ঙসি ভিদিও কনফরেন্সিংগী থোংদা উত্তর প্রদেশকী মহোবাদা এল.পি.জি. কনেক্সনশিং খুৎশিন্দুনা উজ্বলা ২.০. (প্রধান মন্ত্রী উজ্বালা য়োজনা – পি.এম.য়ু.ৱাই.) হৌদোকখ্রে। থৌরম অসিদা প্রধান মন্ত্রীনা উজ্বলাগী বেনিফিসিয়রীশিংগা লোইননা ৱারী শাখ্রে। থৌরম অসিদা ৱা ঙাংলদুনা, প্রধান মন্ত্রীনা রক্ষা বন্দনগী মাংওইননা য়ু.পি.গী ইচে-ইচলশিংগী অৱাবা কোকহনবা অসিদা নুংঙাইবা ফাওই হায়না ফোঙদোকখ্রে। উজ্বলা য়োজনানা মরু ওইনা নুপীশিং, মীওই কয়াগী পুন্সিবু মঙাল পীখিবা অসি মমাংদা অমুক্তা থোকখিদ্রি হায়না মহাক্না হায়খ্রে। স্কীম অসি ২০১৬দা নীংতম খোঙজংগী লময়ানবা, মঙ্গল পান্দেগী পোক্নফম ওইরিবা য়ু.পি.গী বল্লিয়াদা হৌদোকখি। মহাক্না হায় ঙসি উজ্বলাগী অনিশুবা ইদিসন অসিনা য়ু.পি.গী ভীরভুমি – মহোবাদগী হৌদোকখি। মহাক্না বুন্দেলখন্দগী অতোপ্পা মপারি, মেজর ধ্যান চন্দ নত্ত্রগা দদ্দা ধ্যান চন্দবু নীংশিংখ্রে। লৈবাক অসিগী খ্বাইদগী অৱাংবা থাক্কী শান্ন-খোৎনবগী মনা অসি হৌজিক্তি মেজর ধ্যান চন্দ খেল রত্না এৱার্দ হায়না মিংথোনখ্রে। মহাক্না হায় মসিনা মীওই কয়ানা শান্ন-খোৎনবদা চংনবা ইথিল পীরগনি। প্রধান মন্ত্রীনা য়ুম, মৈ, ঈশিং, অমাংশঙ, গ্যাস, লম্বী-থোং, অনা লায়েংশঙ, মহৈ তম্ফমশঙ অসিগুম্বা তঙাই ফদবা কয়া ফংনবা হোৎনবদা ইরৈবাকচাশিংনা ঙাইবা তাখি হায়না নুংঙাইতবা ফোঙদোকখ্রে। অসিগুম্বা কয়া অসি দিকেদ কয়াগী মমাংদা কোকহল্লম্বা য়াবনি। মহাক্না হায় ঐখোয়গী ইচানুপীশিংনা য়ুম অমসুং চাকখুমদগী মপান থোরক্তুনা লৈবাক শেম্বদা মরুওইবা থৌদাং লৌরকপা হায়বসি অহানবমক্তদা য়ুম অমসুং চাকখুমগা মরী লৈনবা ৱাফমশিংগী পাম্বৈ পুথোক্লবা মতমদতা ঙমগদৌরিবনি। মরম অসিনা হৌখিবা চহি ৬-৭সিদা হীরম খুদিংদা মিসন মোদতা থবক তৌদুনা লাকখি হায়না মহাক্না ফোঙদোকখ্রে। স্বচ্ছ ভারত মিসনগী মখাদা অমাংশঙ করোর কয়া শাখিবা; লায়রবা ইমুং-মনুংশিংগীদমক্তা য়ুম করোর ২ হেন্না শাখ্রে, মসি অয়াম্বনা নুপীশিংগী মমিংদা শাখি; খুঙ্গংগী লম্বী-থোংশিং; ইমুং-মনুং করোর ৩না মৈ ফংখ্রে; আয়ুশ্মান ভারতনা মীওই করোর ৫০দা লুপা লাখ ৫ ফাওবগী কভর তৌবা অনা লায়েং ফংহনখ্রে; মত্রুভন্দনা য়োজনাগী মখাদা মীরোল্লিঙৈ মনুংদা তীকা থাদোক্নবা অমসুং মচি ওইবা চিঞ্জাক চানবা হকথেংননা শেল ত্রান্সফর তৌখি; কোরোনাগী মতমদা নুপীশিংগী জন ধন একাউন্তদা সরকারনা লুপা করোর লিশিং ৩০ দিপোজিৎ তৌখি; জল জীবন মিসনগী মখাদা ইচে-ইচলশিংনা তোতি ঈশিং ফংলি হায়না অসিগুম্বা খোঙথাং কয়া মহাক্না পনখি। মহাক্না হাব স্কীমশিং অসিনা নুপীশিংগী পুন্সিদা চাউনা অওনবা পুরকখি। প্রধান মন্ত্রী হায় ইচল-ইচেশিংগী হকশেল, খুদোংচাবা অমদি মপাঙ্গল কলহন্নবগী থৌরাংদা উজ্বলা য়োজনানা চাউনা মপাঙ্গল হাপ্লি। থৌশিল অসিগী অহানবা তাঙ্কক্তা লায়রবা, দলিত, খুদোংচাবা ফংদ্রবা, শোত্থহৌরবা, ত্রাইবেল ইমুং করোর ৮দা লেম্না গেস কন্নেক্সন পীখ্রে। মহাক্না হায় মসিনা কয়া য়াম্না কান্নবা পীবগে হায়বসি ঐখোয়না কোরোনাগী মতমদা উখ্রে। উজ্বলা য়োজনা অসিনা এল.পি.জি. গ্যাস ইনফ্রাস্ত্রকচর তাঙ্কক কয়া থোক্না চাওথোকহনবদা মতেং পাংলি। হৌখিবা চহি ৬-৭ অসিদা এল.পি.জি. দিস্ত্রিব্যুসন সেন্তর লিশিং ১১ হেন্না হাংদোকখ্রে। য়ু.পি.দা ২০১৪দা লিশিং ২ ওইরম্বদগী মসিগী সেন্তর মশিং অসি লিশিং ৪দা হেনগৎখ্রে। ২০১৪দা লৈরম্বা গ্যাস কন্নেক্সনদগী হৌখীবা চহি ৭ অসিদা অহেনবা গ্যাস কন্নেক্সনশিং পীবনা মরম ওইরগা য়ুমথোং খুদিংমক্তা গ্যাস কন্নেক্সন পীনবা পান্দম অদু ফংগদৌরে হায়না প্রধান মন্ত্রীনা ফোঙদোকখ্রে। মহাক্না মখা তারদুনা বুন্দেলখন্দ য়াওনা য়ু.পি. পুম্বদা অমদি অতৈ রাজ্যশিংগী মরুপ মপাং পুম্নমক, থবক থিবদা খুঙ্গংদগী শহরদা নত্ত্রগা অতোপ্পা রাজ্যশিংদা চৎলি। অদুবু মফমদুদা য়ৌরগা লৈফমগী খুদম চাংদম পীবদা খুদোংচাদবা কয়া মায়োক্নৈ। মহাক্না হায় অসিগুম্বা ইমুং লাখ কয়া অমদা উজ্বলা য়োজনা ২.০না অঙম্বা থাক্তা মতেং পীগদৌরিবনি। মহাক্না মখা তারদুনা হৌজিক্তি অতোপ্পা মফমদগী লাকপা মসিগী শিন্মীশিং অসিনা লৈফমগী খুদম চাংদম পীনবা মফম মফমদা কোইচৎ চৎপগী মথৌ তাদ্রে। মহাক্না হায় সরকারনা অতোপ্পা মফমদগী লাকপা শিন্মীশিং অসিগী পুকচেল শেংবদা থাজবা থম্মি। অদোম্না অদোমগী লৈফমগী সেল্ফ দিক্লারেসন অমখক, হায়বদি ইশানা ইজরগা পীশিল্লগা অদোমগী গ্যাস কন্নেক্সন ফংলগনি। শ্রী মোদীনা হায় পাইপশিংগী খুত্থাংদা মফম শিনবা থুংনা গ্যাস ফংহন্নবা থবক লৌখৎলি। মহাক্না হায় পি.এন.জি. অসি সিলিন্দরশিংদগী মমল য়াম্না তাবা হেল্লি অমসুং য়ু.পি. য়াওনা নোংপোকথংবা ভারতকী দিস্ত্রিক্তশিংদা পি.এন.জি. ফংহন্নবা থবক পাইখৎলি। অহানবা তাঙ্কক্তা য়ু.পি.গী দিস্ত্রিক্ত ৫০ হেনবগী য়ুমথোং লাখ ১২ কন্নেক্ত তৌনবা পান্দম থম্লি। মসিগী পান্দম অসি ফংগদৌরে হায়না মহাক্না ফোঙদোকখি। বাইওফ্যুলগী কান্নবশিংগী মতাংদা পল্লদুনা প্রধান মন্ত্রীনা হায় বাইওফ্যুল অসি মৈখু চেন্দবা ফ্যুল খক্তা নত্তে মসি থাউগী লমদা মরোমদোম লেপচবা ঙম্নবগী, লৈবাক চাউখৎনবগী অমদি খুঙ্গং চাউখৎনবগী ইঞ্জিনদা খোঙজেল হাপ্লিবা পাম্বৈ অমসু ওইরিবনি। মহাক্না মখা তারদুনা বাইওফ্যুল অসি য়ুমগী অমদি লৌবুক্কী ফত্ত-হৌদিদগী, নাপী-শিংনাদগী, শীজিন্নবা য়াদ্রবা মহৈ মরোংদগী শুংবা য়াবা থাউ মখল অমনি। হৌখিবা চহি ৬-৭ অসিদা চাদা ১০গী ব্লেন্দিং ঐখোয়গী পান্দম অসি ফংগদবগী য়াম্না নকশিল্লে অমসুং লাক্কদবা চহি ৪-৫ অসি ঐখোয়না চাদা ২০গী ব্লেন্দিংগী পান্দম থম্লি হায়না মহাক্না ফোঙদোকখি। উত্তর প্রদেশতা হৌখিবা চহিদা লুপা করোর লিশিং ৭কী ইথানোল লৈশিনখ্রে। রাজ্য অসিদা ইথানোল অমসুং বাইওফ্যুলগা মরী লৈনবা য়ুনিৎশিং লিংখৎখ্রে। চুগুমদগী কম্প্রেস তৌরবা বাইওগ্যাস শেম্নবা য়ুনিৎশিং লিংখৎনবা থৌরাং ওইনা সি.বি.জি. প্লান্তশিং রাজ্য অসিগী দিস্ত্রিক্ত ৭০ পাইখৎলি। পারালিদগী বাইওফ্যুল শেম্নবা বাদানয়ু অমসুং গোরাখপুর প্লানশিং লিংখৎলগনি। প্রধান মন্ত্রীনা হায় হৌজিক্তি লৈবাকসিনা মরুওইবা ফেসিলিতীশিং শেমগৎতুনা হেন্না ফবা পুন্সিগী মঙলানবু মঙফাওনহন্নবগী মায়কৈদা খোঙ থাংজিল্লি। লাক্কদৌরিবা চহি ২৫সিদা থৌরাং অসি শরুক কয়া থোক্না হেনগৎহনবা তাই। মতিং লৈবা তৌবা ঙম্বা ভারতকী পান্দম ফংনবা ঐখোয় পুন্না হোৎনমিন্নবা তাই। মসিদা ইচল ইচেশিংসু মরুওইবা থৌদাং য়াওগদৌরিবনি।